Slovenský evanjelický a. v. filiálny cirkevný zbor v Slankamenských Vinohradoch usporiadal včera slávnostné služby Božie pri príležitosti 60. výročia posvätenia kostola a posviacky po vykonanej rekonštrukcii.
Početných hostí, hlavne predstaviteľov sriemskeho seniorátu, na službách Božích pozdravili a privítali velebný pán Igor Feldy, farár staropazovský, ktorý obsluhuje aj tento filiálny cirkevný zbor a Anna Dingová, tamojšia predčitateľka.
Posviacku vykonal dôstojný pán Samuel Vrbovský, biskup SEAVC v Srbsku, ktorý zároveň v kostole odhalil pamätnú tabuľu na pamiatku posvätenia kostola. Anna Dingová sa zaďakovala všetkým tým, ktorí priložili ruky a finančne prispeli, aby kostol v Slankamenských Vinohradoch dostal nový krajší výzor (osadené nové plástové okná, upravený oltár, olíčená vnútorná a vonkajšia časť kostola…). Prostriedky na renováciu kostola vyčlenila aj Obec Inđija, v mene ktorej sa slávnostných služieb Božích zúčastnil Petar Filipović, predseda obce.
Na službách vystúpil aj tamojší spevokol a nábožnými piesňami sa predstavila i tamojšia mládež. Po ukončení tejto slávnosti vo dvore kostola hostia a hostitelia zasadili strom reformácie v ústrety roku 2017 – 500. výročiu reformácie.
Anna Lešťanová